‘আমেরিকান হরর স্টোরি: হোটেল’এর জন্য সেরা অভিনেত্রীর পুরস্কার পেয়েছেন গাগা। মানছি, সে পুরস্কার রক্তচোষা ভ্যাম্পায়ারের। এবং পুরস্কারের লিস্টে তাঁর নাম যোগ হওয়ায় অনেকেই প্রবল অবাক— তা বলে লিওনার্দো অমন করে মুখ ভেংচাবেন! যেন গাগা নন, রক্তচোষা বাদুড়ই ধেয়ে যাচ্ছে পুরস্কার নিতে! রবিবার, গোল্ডেন গ্লোবের মঞ্চে লিও’র সেই অভিব্যক্তিকেই সকলে বলছেন সেরা পাওনা!
জেনিফার লরেন্স আর এমি শ্যুমারের বন্ধুত্বের গল্প হলিউডে এখন সকলেরই জানা। কিন্তু স্বর্ণগোলকের প্রতিযোগিতায় তাঁরাই একে অপরের বিরুদ্ধে মনোনীত হয়েছিলেন! এমি ‘ট্রেনরেক’এর জন্য। জেনিফার ‘জয়’এর জন্য। কিন্তু জিতে গেলেন জেনিফার। পুরস্কার পেয়েই বললেন, ‘‘শি উইল বি ফাইন!’’ ডেভিড ও রাসেল ‘জয়’এর পরিচালক। জেনিফারের সঙ্গে অ্যাদ্দিনে যাঁর পরিচালক-অভিনেতা জুটি বাঁধা হয়ে গিয়েছে! জেনিফার বললেন, ‘‘আমরা মারা গেলে যেন আমাদের পাশাপাশি কবর 
দেওয়া হয়!’’
স্বর্ণগোলক অনুষ্ঠানের সঞ্চালক রিকি গার্ভেস। উদ্বোধনী বক্তৃতা করতে গিয়ে তিনি শ্রোতাদের যা বললেন, তাতে যে তাঁরা কানে আঙুল চাপা দিলেন না— সেটাই আশ্চর্য! ‘‘সকলকে ধন্যবাদ। এবার সকলে চুপ করুন। শাট আপ! আপনারা ডিসগাসটিং‌! ড্রাগখোর! বিকৃত যৌনতায় বিশ্বাসী! চুপ করুন!’’ রিকি যে কথাগুলো বলেছেন, সেগুলো আধটু হলেও ঠিক! তা বলে মেল গিবসনকেও ছাড়েননি! ‘ম্যাড ম্যাক্স: ফিউরি রোড’এর ট্রেলার নিবেদন করতে মঞ্চে উঠেছিলেন মেল। তাঁকে রিকি বলেন, ‘‘হোয়াট দ্য.... ইজ শুগার টি_স?’’ ২০১০ সালে মেল যখন গ্রেফতার হন, তিনি নাকি মহিলা পুলিশকে এই বিশেষ শব্দবন্ধটি বলেছিলেন। মেল তো স্বাভাবিকভাবেই ক্ষিপ্ত!
রিকি গার্ভেসের সঞ্চালনায় সকলে যখন হাফ অজ্ঞান, আমেরিকা ফেরেরা এবং ইভা লঙ্গোরিয়া একটু আমোদ দিলেন। ইভা বললেন, ‘‘হাই! আমি কিন্তু ইভা লঙ্গোরিয়া। মেন্ডেস নই!’’ আমেরিকাও কম যান না...বললেন, ‘‘আমিও আমেরিকা ফেরেরা। জিনা র়ডরিগেজ নই!’’ ক’দিন আগে স্বর্ণগোলকের টুইটার অ্যাকাউন্টে আমেরিকা’কে জিনা রডরিগেজ বলে গুলিয়ে ফেলা হয়! খুব গম্ভীর মুখে মজাটা করে ঘটনাটাকে মনে করালেন দুজন। কথা হচ্ছে, পরের বছর এই জুটিই সঞ্চালনা করবেন কি না।
শো’এর বোনাস— রায়ান আর ব্র্যাডের (সুদর্শন+সুদর্শন= চোখটি জুড়োও) মঞ্চে আসা! দু’জন যদিও একসঙ্গে ছবি করছেন ‘দ্য বিগ শর্ট’এ। তবু রায়ান ভেবেছিলেন, ছবিটা তিনি একাই প্রেজেন্ট করবেন! ব্র্যাড চলে আসায় অবাক সেটা আবার বলেও ফেললেন! তারপর ব্র্যাড যখনই বলে বসলেন ‘‘আমি তোমায় সমর্থন জানাতেই এসেছি,’’ রায়ান উত্তর দিলেন, ‘‘হ্যাঁ, সেই! তোমার সমর্থন না পেলে আমার চলে, ক্লাসিক ব্র্যাড?’’